Video: Barbie se grootste aanhanger | Maroela Media
Video: Barbie se grootste aanhanger
Azusa Sakamoto (Foto: azusabarbie, Instagram)
Azusa Sakamoto (36), 'n naelkunstenaar van Los Angeles, het al meer as $80 000 (meer as R1 miljoen) spandeer aan haar obsessie met Barbie.
"Barbie wys my dat ek enigiets kan wees," verduidelik sy. Sy het tans 222 Barbie-poppe, trek ook elke dag soos Barbie aan en bly in 'n pienk Barbie-huis.
Azusa het in Japan grootgeword. Haar liefde vir dié langbeenpop het begin toe sy 15 jaar oud was en Amerika tydens 'n uitruilprogram besoek en 'n Barbie-kosblik gesien het. Dit was die eerste van talle Barbie-aankope en nou spandeer sy byna al haar geld aan enigiets wat Barbie-verwant is.
"My hele huis is vol van Barbie – my beddegoed, matte, die kuns teen my muur … en as iets nog nie Barbie op het nie, dan tooi ek dit sommer self met plakkers of bykomstighede." In haar woonstel in Hollywood het sy 'n Barbie-ketel, Barbie-rooster, Barbie-mikrogolfoond… En sy bedien ook selfs pienk kos – van beetsap om pienk roereier te maak, tot pienk voedselkleursel vir pienk koffie en pienk botter!
Azusa se klerekas is ook vol Barbie-bykomstighede, maar sy maak seker dat dit Barbie vir volwassenes is, nie die kinderklere nie.
Haar Barbie-poppe word in 'n vertoonkas in haar sitkamer uitgestal en die duurste een, wat nie te koop is nie, is ongeveer $1 800 (meer as R23 000) werd.
Sy is 'n naelkunstenaar en haar groot droom is om Barbie se amptelike naeltegnikus te word.
"Barbie is nie net 'n pop nie, dis 'n houding en 'n mode. Sy is perfek vir my – ek hou van hoe sy lyk en hoe onafhanklik sy is. Sy het 'n positiewe houding. Ek dink Barbie wys vir meisies dat hulle enigiets kan wees en hoe om pret te hê. Ek is Barbie se grootste aanhanger. Mense dink dalk ek is mal, maar ek gee nie om nie."
Azusa het 'n YouTube-kanaal waar sy allerhande Barbie-wenke gee en jy kan haar ook op Instagram volg.